Verdagte vas kort ná aanval op Reivilo-plaas(Foto: pixabay) ŉ Verdagte is in hegtenis geneem kort ná ŉ aanval op ŉ plaas in die omgewing van Reivilo waartydens ŉ 74-jarige boer glo met ŉ ketting in die gesig geslaan is. Lt.kol. Amanda Funani, polisiewoordvoerder in Noordwes, sê die voorval het Sondag omstreeks 08:00 op die plaas Kleinvlakfontein plaasgevind. Die boer is oorval en met ŉ vuurwapen gedreig. “Die boer is tydens die aanval glo met ŉ ketting in die gesig aangerand en van kontant beroof. Hy is vasgebind en ná die voorval bevry,” sê Funani. Die polisie en nabygeleë boere het blitsig op die aanval gereageer en die verdagte is kort daarna op ŉ buurplaas aangekeer. Die polisie het tydens Mokhethi Sammual Moeketsi (38) se inhegtenisneming ook beslag gelê op ŉ 9 mm-Norinco-pistool en al die gesteelde geld. Moeketsi het Dinsdag reeds in die Taung-landdroshof verskyn op ‘n aanklag van huisroof. Die saak teen hom is tot volgende Dinsdag uitgestel en hy bly intussen in aanhouding. Lt.genl. Sello Kwena, provinsiale polisiehoof, het die betrokke boere vir hul samewerking, wat tot die suksesvolle inhegtenisneming gelei het, bedank.